**Nordea** (**Nordea Bank Abp**) er et nordisk finanskonsern, og det største i Nord-Europa, med hovedkontor i Helsingfors. Konsernet ble etablert gjennom oppkjøp og fusjoner av flere norske, svenske, danske og finske banker fra 1997 til 2000. Aksjen er notert på børsene i København, Helsingfors og Stockholm.

Nordeas hovedkontor ble 1. oktober 2018 flyttet fra Stockholm til Helsingfors, ved at det tidligere morselskapet Nordea Bank AB (publ) ble fusjonert inn i et finsk datterselskap. Det nye finske morselskapet har konsesjon fra Den europeiske sentralbanken.

Konsernet
---------

Nordeas historie begynte ved sammenslåingen av svenske Nordbanken og finske Merita Bank i 1998, som sammen fikk navnet MeritaNordbanken. MeritaNorbanken kjøpte i år 2000 norske Christiania Bank og Kreditkasse og danske Unibank, og konsernet byttet senere navn til Nordea.

I tillegg til de fire landene som er nevnt ovenfor, har Nordea også virksomhet i de baltiske landene, Polen og Russland. Nordea har også utvidet sin virksomhet i Sverige med oppkjøpet av Postgirot Bank. Nordea består i Norge blant annet av Nordea Bank Abp, filial i Norge, Nordea Finans, Nordea Liv, Nordea Markets, Nordea Fondene, Nordea Direct og PrivatMegleren.

Nordea har også filialer i Tyskland (Frankfurt am Main), Singapore, Storbritannia (London), Kina (Shanghai) og USA (New York) og i Belgia (Brussel), Frankrike (Cannes), Luxembourg, Spania (Fuengirola – Málaga), Sveits (Zürich) som er privatbankfilialer med hovedkontor i Luxembourg.

Frank Vang-Jensen har vært konsernsjef siden 2019. Han etterfulgte Casper von Koskull (2015–2019) og Christian Clausen (2007–2015).

Nordea i Norge
--------------

Nordea Bank Norge hovedkontor i Essendrops gate 7 på Majorstuen i Oslo
Nordea Norges tidligere hovedkontor i Middelthuns gate 17 på Majorstuen
Nordea har sitt norske hovedkontor i Essendrops gate 7 i Oslo.

Nordea inngikk 2. juli 2018 en avtale med Gjensidige om at Nordea skulle kjøpe alle aksjer i Gjensidige Bank for 5,5 milliarder kroner. Oppkjøpet ble gjennomført 1. mars 2019 og tilførte Nordea ca. 176 000 nye kunder på personmarkedet i Norge.

### Nordea Bank Abp, filial i Norge

Nordea Bank Abp, filial i Norge er en videreføring av Christiania Bank og Kreditkasse (ofte forkortet Kreditkassen eller K-Bank). Kreditkassen var den eldste banken i Norge, stiftet i 1848.

Administrerende direktør i Nordea Bank Abp, filial i Norge har siden 2016 vært Snorre Storset. Han sitter også i konsernledelsen.

### Nordea Finans Norge AS

Nordea Finans håndterer bankens virksomhet innen forbrukslån, bil- og båtlån og andre finansieringsløsninger for næringslivet og privatpersoner. Nordea Finans er et heleiet datterselskap av Nordea Bank Abp og er en del av Nordea Finance Companies. Nordea Finans het tidligere K-finans. i 2019 kjøpte Nordea Finans SG Finans fra Societe Generale, som tilførte selskapet 360 ansatte, med hovedkontor i Norge.

### Nordea Liv

Utdypende artikkel: Nordea Liv

Livsforsikringsselskapet Nordea Liv Norge AS er resultatet av fusjonen mellom Norske Liv og Vesta Liv. Norske Liv var Norges eldste livsforsikringsselskap, opprettet i 1844 som Den norske Livrenteforening. Norske Liv ble i 1994 kjøpt opp av Kreditkassen. Vesta Liv var eiet av danske Unibank. Vesta Liv ble opprettet etter at Vesta og Skandia skilte lag. Hovedkontoret ligger i Olav Kyrres Gate 22 i Bergen.

### Nordea Markets

Nordea Markets håndterer handel med finansielle instrumenter (meglervirksomhet) i Nordea. Virksomheten omfatter handel, analyse og rådgivning i bruk av rente-, valuta-, aksje-, råvare-, egen- og fremmedkapitalprodukter, samt derivater knyttet til disse. 

Nordea Markets har ca. 2 200 ansatte inkludert Financial Risk Control og Capital Markets Services. Deres viktigste operative lokalisering er i København, Helsingfors, Oslo og Stockholm. I tillegg har de regionale kontorer i Estland, Latvia, Litauen, Polen, Russland, Singapore og USA. 

### Nordea Fondene

Utdypende artikkel: Nordea Fondene Norge

Nordea Fondene (Nordea Funds, Norwegian Branch) er Nordeas fondsselskap og er per 2009 den fjerde største kapitalforvalteren i Norge. Nordea Fondene het tidligere K Fondene AS.

### Nordea Direct

Nordea Direct (tidl. Gjensidige Bank) er Nordeas nettbank, med produkter tilpasset digital distribusjon. Gjensidige Bank ble kjøpt opp av Nordea i 2019, og skiftet navn til Nordea Direct i 2020. 1. november blir Nordea Direct og Nordea slått sammen til ett selskap.

### PrivatMegleren

PrivatMegleren er Nordeas eiendomsmeglerkjede, etter oppkjøpet i 2007. Kjeden er franchisedrevet, og de enkelte avdelingskontorene er gjerne separate aksjeselskaper, hvor aksjene eies av de som jobber der. De tilbyr meglertjenester til privatboliger, nybygg og næringsbygg. Nordea kjøpte deler av selskapet i 2007, før de ble eneeiere i 2012.

### Kundetilfredshet

Ved en undersøkelse i 2020 kom DNB dårligst ut av blant norske storbanker, med Nordea som nest dårligst. Sbanken og Handelsbanken var på topp. Ved to forskjellige undersøkelser i 2023 og en undersøkelse i 2022 ble resultatene de samme. DNB, Nordea og Danske Bank på bunnen, med Handelsbanken og Sbank på topp. I BIs undersøkelse får Nordea og DNB 2 stjerner, mens Sbanken får 5 stjerner.

Betalingstjenester
------------------

Den 20. juni 2018 ble Nordea en av Norges første banker (ved siden av Sbanken og Santander) som åpnet opp for kontaktløse betalinger med Apple Pay. Døgnet etter lansering fikk banken syv ganger så mange nye kunder sammenliknet med et vanlig døgn. Kontaktløs betaling gjennom Google Pay ble lansert 30. oktober 2018.

Galleri
-------

* Kontor i StockholmKontor i Stockholm
* Kontor i KøbenhavnKontor i København

Referanser
----------

1. ↑   www.nordea.com, besøkt 9. mars 2023[Hentet fra Wikidata]
2. ↑   pressemelding, www.sampo.com, besøkt 30. august 2023[Hentet fra Wikidata]
3. ↑   årsrapport, www.nordea.com, besøkt 4. januar 2023[Hentet fra Wikidata]
4. 1 2 3 4 5   www.nordea.com, besøkt 9. mars 2023[Hentet fra Wikidata]
5. 1 2   årsrapport, www.nordea.com[Hentet fra Wikidata]
6. ↑   www.berlingske.dk[Hentet fra Wikidata]
7. 1 2  ; *årsrapport*; besøksdato: 9. mars 2023.
8. 1 2 3  ; *årsrapport*.
9. ↑  «COMPLETION OF MERGER EFFECTING NORDEA'S RE-DOMICILATION FROM SWEDEN TO FINLAND: INFORMATION REGARDING NORDEA'S OUTSTANDING SECURITIES». investegate.co.uk. 1. oktober 2018. Besøkt 4. oktober 2018.
10. ↑  «Nordea Bank AB (publ): COMPLETION OF MERGER». marketscreener.com. 1. oktober 2018. Besøkt 4. oktober 2018.
11. ↑  «Pressemelding: Nordea kjøper Gjensidige Bank og inngår strategisk samarbeid med Gjensidige». Nordea Norge. 2. juli 2018. Arkivert fra originalen 5. juli 2018. Besøkt 5. juli 2018.
12. ↑  Kvale, Anders Nybakken (2. juli 2018). «Nordea kjøper Gjensidige Bank for 5,5 milliarder kroner». Dagens Næringsliv. Besøkt 5. juli 2018.
13. ↑  «Nordea kjøper Gjensidige Bank». NRK. 2. juli 2018. Besøkt 5. juli 2018.
14. ↑  «Snorre Storset blir ny sjef for Nordea i Norge». Nordea.com. 14. januar 2016. Arkivert fra originalen 28. juni 2016. Besøkt 13. desember 2016.
15. ↑  «Flytter inn i nytt finanshus i Bergen: – Litt som første skoledag». *www.bt.no*. Besøkt 25. september 2022.
16. ↑  «Nordea Direct og Nordea blir én bank». *www.direct.nordea.no* **(norsk)**. Besøkt 25. september 2022.
17. ↑  «Nordea overtar meglerkjede for hemmelig sum». *e24.no*. Besøkt 25. september 2022.
18. ↑  «Storbanker refses av kundene: – Langt fra godt nok». *e24.no*. 28. september 2020. Besøkt 6. oktober 2023.
19. ↑  «Kundetilfredshet bank og forsikring». *www.smartepenger.no*. Besøkt 6. oktober 2023.
20. ↑  https://www.finansavisen.no/nyheter/bank/2022/09/20/7932361/kundene-slakter-dnb-og-nordea
21. ↑  «Bransjeresultater 2022». *Handelsh\u00F8yskolen BI* **(norsk)**. Besøkt 7. oktober 2023.
22. ↑  Sophie Lorch-Falch (20. juni 2018). «Apple Pay lanseres i Norge - Apple - Næringsliv - E24». E24.no. Besøkt 20. juni 2018.
23. ↑  Marius Lorentzen (21. juni 2018). «Kunderush etter Apple Pay-lansering: Nordea fikk syv ganger flere nye kunder enn vanlig - Nordea - Børs og Finans - E24». Apple.com. Besøkt 11. september 2018.
24. ↑  Nordea Announces Roll Out of Google Pay

Eksterne lenker
---------------

* Offisielt nettsted Rediger på Wikidata

* (en) Nordea – kategori av bilder, video eller lyd på Commons Rediger på Wikidata
* Nordeas norske sider

|  |  |
| --- | --- |
| Oppslagsverk/autoritetsdata | Store Danske Encyklopædi **·** Uppslagsverket Finland **·** VIAF **·** GND **·** LCCN
 |